Flink reaksie fnuik inbraak op plaasFoto bloot ter illustrasie. (Argieffoto: Maroela Media) ŉ Bende inbrekers se planne is Saterdagaand gefnuik toe hulp enkele minute ná hul aankoms op ŉ plaas in die Paarl-omgewing opgedaag het. Volgens die Drakenstein-plaaswag het ŉ groep mense Saterdag om 21:50 deur ŉ venster van ŉ plaashuis in Sonstraalweg probeer inbreek. Die inwoners van dié plaas was egter op hul hoede en is aktiewe lede van die plaaswag. “Die inwoners is aan die Drakenstein-plaaswag se noodbeheernetwerk gekoppel en het hulp ontbied. Binne vier minute was vyf lede van die plaaswag en twee gewapende reaksiespanne van Fidelity ADT op die perseel om die eiendom te beveilig,” lui die plaaswag se verklaring. Die spanne het die verdagtes agternagesit, maar hulle het inhegtenisneming ontduik. Niemand is tydens die voorval beseer nie. “Die boodskap was nietemin duidelik: Daar moenie met plase en ondernemings wat verbonde is aan die plaaswag gesukkel word nie.” Die Drakenstein-plaaswag sê kabeldiefstal en misdaad oor die algemeen wek groot kommer in die gebied. Dit blyk ook dat veral landelike gemeenskappe steeds erg afhanklik is van private veiligheidsmaatskappye “om die gebied betreklik veilig te hou”. Die plaaswag werk al jare lank saam met Fidelity om inwoners van die Paarl- en Wellington-omgewing te beveilig. “Baie lewens wat gered is en huise en plase waar skade voorkom is, is die gevolg van private inisiatiewe,” sê die organisasie. “ŉ Samelewing wat homself kan verdedig, ŉ duidelike en daadwerklike standpunt teen misdaad en onreg inneem, en enige soort morele verval veroordeel, is ŉ gesonde en suksesvolle samelewing.”